ЧЕТИРИДЕСЕТ И ПЪРВО НАРОДНО СЪБРАНИЕ
КОМИСИЯ ПО ПРАВНИ ВЪПРОСИ
_______________________________________________________________

Д  О  К  Л  А  Д

ОТНОСНО:  Законопроект за изменение и допълнение на Указ № 904 от 1963 г. за борба с дребното хулиганство, № 102-01-56, внесен от Министерски съвет на 01 август 2011 г., приет на първо гласуване на 08 септември 2011 г. 

										Проект
                                                                                                       ІІ гласуване

З  А  К  О  Н

за изменение и допълнение на 
Указ № 904 от 1963 г. за борба с дребното хулиганство
(Обн., ДВ, бр. 102 от 1963 г.; изм. и доп., бр. 36 от 1979 г., бр. 38 от 1998 г., бр. 96 от 2004 г., бр. 27 от 2009 г.; Решение № 3 на Конституционния съд от 2011 г. -  бр. 38 от 2011 г.)
Комисията подкрепя/не подкрепя текста на вносителя за наименованието на закона.

§ 1. В чл. 1 ал. 1 се изменя така: 
„(1) За дребно хулиганство, извършено от лице, навършило шестнадесетгодишна възраст, се налагат следните административни наказания:
1. задържане до 15 денонощия в структурно звено на Министерството на вътрешните работи;
2. глоба от 100 до 500 лв.;
3. безвъзмезден труд в полза на обществото от 40 до 160 часа.” 
Комисията подкрепя/не подкрепя текста на вносителя за § 1.

  Действащ текст:  Чл. 1. (Ал. 1, изм. - ДВ, бр. 38 от 1998 г., бр. 27 от 2009 г.) За дребно хулиганство, извършено от лице, навършило шестнадесетгодишна възраст, се налага административно наказание задържане в поделенията на Министерството на вътрешните работи до 15 денонощия или глоба от 100 до 500 лв.

 (Ал. 2, изм. - ДВ, бр. 38 от 1998 г.) Дребно хулиганство по смисъла на този указ е непристойна проява, изразена в употреба на ругатни, псувни или други неприлични изрази на публично място пред повече хора, в оскърбително отношение и държане към гражданите, към органите на властта или на обществеността или в скарване, сбиване или други подобни действия, с които се нарушава общественият ред и спокойствие, но поради своята по-ниска степен на обществена опасност не представлява престъпление по чл. 325 от Наказателния кодекс. 

(Ал. 3, отм. - ДВ, бр. 38 от 1998 г.). 

(Ал. 4, изм. и доп. - ДВ, бр. 38 от 1998 г.) Административно наказание не се налага, когато нарушителят е непълнолетен и с оглед на характера на деянието и на личността му може да бъде поправен с мерки за обществено въздействие, наложени от комисиите за борба срещу противообществените прояви на малолетните и непълнолетните.

 (5) (Нова - ДВ, бр. 96 от 2004 г.) Указът не се прилага за извършени прояви на спортно хулиганство при провеждането на спортно мероприятие.

§ 2. В основния текст на чл. 3 думата „поделение” се заменя със „структурно звено”. 
Комисията подкрепя/не подкрепя текста на вносителя за § 2.

Действащ текст: Чл. 3. Въз основа на съставения акт и на събраните сведения за личността на нарушителя началникът на съответното поделение на Министерството на вътрешните работи или упълномощеното от него лице веднага, но не по-късно от 24 часа, когато се налага събиране на допълнителни сведения, извършва следното:
 а) внася преписката за решаване от районния съдия;
 б) (изм. - ДВ, бр. 38 от 1998 г.) изпраща преписката за разглеждане от съответната комисия за борба срещу противообществените прояви на малолетните и непълнолетните в случаите на ал. 4 на чл. 1; 
в) (изм. - ДВ, бр. 38 от 1998 г.) прекратява преписката, когато не са налице условията за налагане на административно наказание или на мярка за обществено въздействие;
 г) (отм. - ДВ, бр. 38 от 1998 г.). 
В случаите на буква "а" лицето може да бъде задържано до 24 часа, когато не може да бъде представено веднага на съдията.
 За внасянето на преписката в районния съд и за задържането на нарушителя се уведомява съответният прокурор.

§ 3. Член 7 се изменя така:
„Чл. 7. (1) Решението на районния съдия, с което се налага административно наказание, подлежи на обжалване в срок до 24 часа от постановяването му пред съответния окръжен съд на касационните основания, предвидени в Наказателно-процесуалния кодекс, и по реда на глава дванадесета от Административнопроцесуалния кодекс.
(2) Когато наказанието е задържане, лицето може да бъде задържано за срок до 24 часа за довеждането му пред окръжния съд. 
(3) За обжалването се уведомяват съответният прокурор и свидетелите, присъствали при разглеждането на делото пред районния съд.
(4) Окръжният съд в състав от трима съдии разглежда делото в деня на постъпването му и се произнася с мотивирано решение, което е окончателно.
(5) Наложеното административно наказание не се счита за осъждане и не се вписва в бюрата за съдимост.”
Комисията подкрепя/не подкрепя текста на вносителя за § 3.

  Действащ текст:  Чл. 7. (Обявен за противоконституционен от КС на РБ в частта относно израза "не подлежи на обжалване и" - ДВ, бр. 38 от 2011 г. ) 
   Решението на районния съдия не подлежи на обжалване и се изпълнява незабавно. Наложеното административно наказание не се счита за осъждане и не се вписва в бюрата за съдимост. 

§ 4. Член 8 се изменя така:
„Чл. 8. (1) Наказанието задържане се изтърпява по реда, предвиден в правилника за прилагане на този указ, в съответното структурно звено на Министерството на вътрешните работи в отделни помещения от помещенията, определени за лицата, задържани за извършени престъпления. 
(2) Изтърпяването на наказанието се съпровожда с подходяща работа съобразно здравословното състояние, възрастта и възможностите на наказания. За времето на задържането не се получава трудово възнаграждение.”
Комисията подкрепя/не подкрепя текста на вносителя за § 4.
	Действащ текст:  Чл. 8. Постановеното от районния съдия задържане се изтърпява в съответното поделение на Министерството на вътрешните работи. През време на задържането им нарушителите се включват в общественополезен труд съобразно тяхното здравословно състояние, възраст и др.

§ 5. Създават се чл. 8а и 8б:
„Чл. 8а. (1) Наказанието безвъзмезден труд в полза на обществото се изпълнява от кмета на общината по постоянния или настоящия адрес на наказания. 
(2) Работата, която трябва да бъде извършена, редът и начинът за нейното извършване се определят от кмета, като се вземат предвид възрастта, образованието, професията, семейното положение, здравословното състояние, работното време на наказания и други обстоятелства, които са от значение за изпълнението на наказанието.
Чл. 8б. (1) Когато лицето по чл. 8а откаже да изтърпи наказанието безвъзмезден труд в полза на обществото, кметът на общината незабавно уведомява за това съдията, който го е наложил.
(2) Отказът да се изтърпи наказанието се удостоверява с протокол, съставен от кмета на общината и подписан от лицето по чл. 8а. Отказът на лицето да подпише протокола се удостоверява с подписите на двама свидетели.
(3) Съдията, наложил наказанието безвъзмезден труд в полза на обществото, в закрито заседание го заменя с глоба в размера, предвиден в закона за наказанието глоба.”
Комисията подкрепя/не подкрепя текста на вносителя за § 5.

§ 6. В чл. 9 се правят следните изменения и допълнения:
1. Алинея 1 се изменя така:
„(1) Когато постановеното административно наказание е задържане, за него незабавно се уведомява работодателят на нарушителя.”
2. Създава се нова ал. 2:
„(2) За неуредените в този указ въпроси се прилагат съответно разпоредбите на Закона за административните нарушения и наказания.”
3. Досегашните ал. 2 и 3 стават съответно ал. 3 и 4 и в тях думите „и правната евроинтеграция” се заличават.
Комисията подкрепя/не подкрепя текста на вносителя за § 6.

Действащ текст:    Чл. 9. (Ал. 1, изм. - ДВ, бр. 38 от 1998 г.) Когато районният съдия постанови задържане, той незабавно уведомява работодателя на нарушителя.

 (Ал. 2, изм. и доп. - ДВ, бр. 38 от 1998 г.) За приложението на този указ се издава правилник от министъра на вътрешните работи и министъра на правосъдието и правната евроинтеграция.

 (Ал. 3, доп. - ДВ, бр. 38 от 1998 г.) Изпълнението на указа се възлага на министъра на вътрешните работи и на министъра на правосъдието и правната евроинтеграция.

 Издаден в София на 28 декември 1963 г. под № 904 и подпечатан с държавния печат. 

	ПРЕДСЕДАТЕЛ НА  
        КОМИСИЯТА ПО ПРАВНИ ВЪПРОСИ:
							                 ИСКРА ФИДОСОВА